Discover Car Hire

Darbība un pakalpojumi

Discover Car Hire dibināts Latvijā 2013. gadā. Discover Car Hire palīdz saviem lietotājiem salīdzināt auto īres piedāvājumus dažādās vietās visā pasaulē. Uzņēmuma mājaslapā iespējams redzēt un salīdzināt automašīnu cenas, modeļus un pieejamību konkrētos datumos. Tāpat iespējams iepazīties ar citu lietotāju atstātām atsauksmēm un iegūt informāciju par to, kā veiksmīgi izvēlēties starp dažādiem piedāvājumiem.
Discover Car Hire ļauj salīdzināt dažādu autoīres uzņēmumu sniegtos pakalpojumus un īres nosacījumus, kā arī garantēt nemainīgu auto īres samaksu automašīnas saņemšanas un nodošanas brīdī.
Discover Car Hire sadarbojas gan ar lieliem un starptautiskiem auto izīrētājiem kā Hertz, Alamo, Dollar un Thrifty, gan ar maziem auto īres uzņēmumiem, kas specializējas konkrētu valstu vai reģionu apkalpošanā. Uzņēmuma mājaslapā iespējams savlaicīgi veikt auto īres rezervāciju, nedodoties uz auto izīrētāja mājaslapu. Automašīnu iespējams rezervēt, gan veicot pilnu priekšapmaksu, gan tikai daļēju priekšapmaksu un atlikušo summu samaksājot vēlāk vai klātienē.

Zvanu centrs un uzņēmuma valodas

Discover Car Hire pakalpojumu lietotāji dažādu jautājumu risināšanā var sazināties ar uzņēmuma zvanu centru, kurš strādā bez pārtraukumiem un brīvdienām. Uzņēmums saviem klientiem sniedz mutisku un rakstisku informāciju angļu, latviešu, krievu, dāņu, vācu, spāņu, franču, itāļu, nīderlandiešu, norvēģu, poļu, portugāļu, somu un zviedru valodās. Uzņēmuma darbinieki saviem klientiem konsultācijas sniedz dažādos veidos — telefoniski, epastā, čata sarakstē un sociālo tīklu platformās (Facebook, u.c.).

Darbinieki

Discover Car Hire galvenais birojs atrodas Rīgā un liela daļa uzņēmuma darbinieku ir Latvijas pilsoņi, taču uzņēmuma kolektīvs ir starptautisks un tajā strādā daudz ārvalstu speciālistu. 2019. gada jūnijā Discover Car Hire strādāja darbinieki arī no Krievijas, Portugāles, Itālijas, Francijas, Turcijas, Ēģiptes, Alžīrijas, Azerbaidžānas, Marokas, Brazīlijas, ASV un citām pasaules valstīm.
2014. gadā uzņēmumā strādāja tikai viens darbinieks, 2015. gadā — divi darbinieki, 2016. gadā — pieci darbinieki, 2017. gadā — 27 darbinieki, bet 2019. gadā — jau 55 darbinieki.

Attīstība un biznesa modelis

Kopš uzņēmuma dibināšanas Discover Car Hire ik gadu ir piedzīvojis strauju kompānijas apgrozījuma pieaugumu. 2014. gadā uzņēmuma apgrozījums bija €266,728, 2015. gadā — €343,125, 2016. gadā — €1,112,117, 2017. gadā — €3,530,381, bet 2018. gadā — jau €6,452,146.
Discover Car Hire pakalpojumus visvairāk izmanto, īrējot automašīnas ASV, Portugālē, Itālijā, Lielbritānijā un Francijā. Pilsētas, ko visvairāk apmeklē uzņēmuma klienti, ir Orlando un Miami Floridas štatā ASV, Čikāga Ilinoisas štatā ASV, Lisabona un Portu Portugālē, Londona Apvienotajā Karalistē, Dublina Īrijā, Reikjavika Islandē un Oklenda Jaunzēlandē. Uzņēmuma mājaslapu visvairāk apmeklē lietotāji no ASV, Lielbritānijas, Francijas, Polijas un Krievijas.
Saskaņā ar Similar Web datiem, 2019. gada jūnijā Discover Car Hire bija 15. populārākais auto īres uzņēmums pasaulē. 2018. gada jūnijā uzņēmuma mājaslapu apmeklēja 300 000 lietotāju, bet 2019. gada aprīlī — jau 550 000 lietotāju.
Saskaņā ar lietotāju apmierinātības servisa Trustpilot datiem, Discover Car Hire reitings 2019. gada jūnijā bija 9,0/10, kas to padarīja par 12. visaugstāk vērtēto uzņēmumu savā nozarē. 91% no uzņēmuma klientiem Discover Car Hire sniegtos pakalpojumus vērtēja kā “izcilus” (excellent) vai “lieliskus” (great). Uzņēmumam atsauksmes atstājuši teju 13 000 lietotāju, lielākā daļa no tiem — 2018. un 2019. gadā.